La sontga cun la roda

Da Duri Loza

Sin ils altars gotics en nossas baselgias chattain nus prest adina la statua d'ina purschella nobla cun la curuna sin il chau, pusond il maun sin ina roda u tegnend ina spada. Igl è sontga Catharina d'Alexandria u sontga Catregna. Ils cruschads l'han fatg enconuschenta da ses temp er en l'occident. Atgnamain è l'existenza da questa sontga sulettamain documentada entras in'inscripziun sin in fresco en la catacumba da sontga Ciriaca a Roma.
Ma quai na tanscheva betg als paders da la claustra sper il Sinai. Ins ha enramà questa sontga cun bleras legendas che vulan exprimer la sontgadad da questa persuna, cun eveniments che n'èn betg documentads, ma ch'èn plitost products d'ina fantasia che vul auzar ad aut la sontga persuna. La legenda raquinta da mai che la bella princessa d'Alexandria leva chattar in spus pli bel, pli nobel, pli ritg e pli scort ch'ella. Ma damai ch'ella n'ha betg chattà in tal, haja sia mamma la tramessa tar in eremit che dueva la prender quella idea. Quel haja raquintà ad ella la buna nova dil figl da Dieu, daventà carstgaun. Quai haja plaschì ad ella zunt bain. Ella saja daventada cristiana ed haja sa laschà battegiar ensemen cun sia mamma. E la legenda cuntinuescha: En siemi ha Catharina vis il Salvader che l'ha numnà sia spusa ed ha decorà ses maun cun in anè. Ussa ha ella regalà ses possess als povers ed ha deditgà sia vita a Dieu.
Da quel temp ha l'imperatur Maximin decretà che tuts hajan d'unfrir davant las statuas da Zeus e d'Afrodita. Entant che blers han fatg quai, ha Catharina declera da betg pudair renconuscher quellas statuas sco dieus. Sin quai ha l'imperatur clamà natiers tschuncanta sabis per la persvader, ma la sabientscha da Catharina ha savì converter quels da crair en il Dieu dals cristians. Damai è ella vegnida giaschlada e messa en praschun, nua che anghels l'han rinforzà. Ella dueva vegnir surdada a la roda plain cuntels, ma la roda è rutta. La finala è Catharina vegnida mazzada cun la spada e purtada dals anghels tar la muntogna dal Sinai!
Las legendas ans regalan admirablas flurs da la fantasia ed orneschan ils sontgs sco in pignol da Nadal. Ma questas legendas fan er crair che mo persunas cun capacitads ed experientschas extraordinaris possian daventar sontgas. Perquai ans propona la baselgia oz plitost sontgs or da la vita da mintgadi, sco Teresa da Calcutta u missiunaris che dovran las rodas da l'auto per derasar la buna nova ubain missiunarias che dovran las rodas da las maschinas da cuser per cumbatter la povradad.